‘แบงก์’เริ่มขยับขายสินเชื่อบ้าน ชี้ได้เงิน-ได้งาน
แบงก์แห่ขายพอร์ตสินเชื่อที่อยู่อาศัยให้ บตท.ปรับเข็มทิศธุรกิจมุ่งหารายได้จากค่าธรรมเนียมดีกว่ากินส่วนต่างดอกเบี้ย
26 พ.ย. 2555

แบงก์แห่ขายพอร์ตสินเชื่อที่อยู่อาศัยให้ บตท.ปรับเข็มทิศธุรกิจมุ่งหารายได้จากค่าธรรมเนียมดีกว่ากินส่วนต่างดอกเบี้ย
นางพรนิภา หาชัยภูมิ กรรมการและผู้จัดการบรรษัทตลาดรองสินเชื่อที่อยู่อาศัย (บตท.) เปิดเผยว่า ขณะนี้มีธนาคารพาณิชย์หลายรายสนใจที่จะขายพอร์ตลูกหนี้สินเชื่อที่อยู่อาศัยให้กับ บตท.ในวงเงินประมาณ 1 หมื่นล้านบาท แต่คณะกรรมการ บตท.มีความเห็นว่าหากรับซื้อพอร์ตสินเชื่อที่ใหญ่ระดับหมื่นล้านบาท อาจจะทำให้ บตท.เติบโตแบบก้าวกระโดดเกินไป จากปัจจจุบันที่ บตท.รับซื้อพอร์ตสินเชื่อจากธนาคารพาณิชย์มาแล้วประมาณ 2,000 ล้านบาท
นางพรนิภา กล่าวว่า สาเหตุที่ธนาคารพาณิชย์หลายแห่งสนใจที่จะขายพอร์ตสินเชื่อที่อยู่อาศัยออกมา เนื่องจากต้องการมุ่งเน้นการหารายได้จากค่าธรรมเนียม และไม่ต้องใช้เงินมาตั้งสำรองตามความเสี่ยงที่เกิดขึ้นหากเกิดปัญหาหนี้เสีย ธนาคารพาณิชย์จึงต้องการทำหน้าที่ปล่อยสินเชื่อ และนำสินเชื่อมาขายให้กับ บตท.ก็สามารถที่จะมีรายได้ค่าธรรมเนียมในการทำหน้าที่รับชำระเงินจากลูกค้าที่ขายหนี้ออกไปได้อีกทางหนึ่ง
ปัจจุบัน บตท.มีเงินกองทุน 700 ล้านบาท ซึ่งสามารถที่จะรองรับการซื้อพอร์ตสินเชื่อที่อยู่อาศัยได้ประมาณ 1.5 หมื่นล้านบาท แต่หากจะรับซื้อพอร์ตสินเชื่อที่อยู่อาศัยจากธนาคารพาณิชย์เพิ่มกว่านี้ จะต้องขออนุมัติเพิ่มทุนจากกระทรวงการคลัง